Efla á hinsegin fræðslu í skólum borgarinnar og styrkja Hinsegin félagsmiðstöðina til að bregðast við auknu aðkasti sem hinsegin ungmenni verða fyrir. Oddviti Pírata í Reykjavík segir að ástandið sé algjörlega óásættanlegt.
Hópur hinsegin unglinga á höfuðborgarsvæðinu steig fram í viðtali við fréttastofu á dögunum og sagðist verða fyrir grófu aðkasti á hverjum degi. Forsvarsmenn Samtakanna 78' hafa áhyggjur af þróuninni.
Í samstarfssáttmála nýs meirihluta í Reykjavík segir að standa eigi vörð um mannréttindi og velferð hinsegin barna og ungmenna. Dóra Björt Guðjónsdóttir er oddviti Pírata sem munu fara fyrir mannréttindaráði í borginni, sem á þó enn eftir að skipa. Dóra Björt segir að það hafi komið henni mikið á óvart hve slæm staðan væri.Við það verði ekki unað og nauðsynlegt að bregðast við.
Það er náttúrlega bara ótrúlega alvarlegt að sjá að þetta sé staðan og að það sé að verða svona ákveðið bakslag í þessari mikilvægu mannréttindabaráttu hinsegin fólks, og aðstæður ungmennanna og barnanna séu þessar, það er bara algjörlega óásættanlegt og mjög mikilvægt að bregðast við.
Grunnskólakennari sem hefur látið sig málefni hinsegin barna varða, sagði skólakerfið hafa brugðist þessum hópi og kallaði eftir aukinni fræðslu í viðtali við fréttastofu. Dóra Björt segir það á dagskrá.
Við erum að tala um að auka jafnréttis- og hinseginfræðslu og kynja- og kynfræðslu í skólum og tryggja að börn hljóti slíka fræðslu á mismunandi stigum og við erum að ávarpa líka velferð hinsegin barna í tengslum við það að styrkja Hinsegin félagsmiðstöðina sem hefur verið haldið úti,
Hinsegin félagsmiðstöð Samtakanna 78' er sú eina sinnar tegundar. Þjónustunni er haldið uppi af sjálfboðaliðum og einum starfsmanni í hlutastarfi en þangað koma vel yfir hundrað unglingar þegar opið er, sem er einungis einu sinni í viku. Félagsmiðstöðin hefur verið tilraunaverkefni hjá Reykjavíkurborg í átta ár. Dóra segir að til standi að breyta því.
í síðustu fjárhagáætlun bættum við í stuðninginn við Hinsegin félagsmiðstöðina svo hún gæti haldið úti enn öflugra starfi en það er vilji til að gera enn betur en það væri þá mjög gott að eiga samtalið við ríkið og önnur sveitarfélög um það vegna þess að það eru fleiri börn en bara börn innan Reykjavíkur sem sækja í Hinsegin félagsmiðsötðina, þannig að við höfum nú þegar átt samtal við ráðherra um það og sem ég vona að skili þá enn frekari árangri
Efla á hinsegin fræðslu í skólum borgarinnar og styrkja Hinsegin félagsmiðstöðina til að bregðast við auknu aðkasti sem hinsegin ungmenni verða fyrir. Oddviti Pírata segir að ástandið sé algjörlega óásættanlegt. 